Vantaalaismies teki hurjan tilin Huuhkajilla: Myi EM-karsintaottelun liput 900 euron voitolla

Marika Lumme

Vantaalainen mies myi tulevan jalkapallon EM-karsintaottelun liput huikealla voitolla. Suomi kohtaa Liechtensteinin Helsingissä ainutlaatuisessa ottelussa, jonne liput ovat haluttuja.

Vantaalaismies osti kaksi lippua 15. marraskuuta pelattavaan otteluun jo kesäkuussa. Hän oli kaverin kanssa Tampereella katsomassa Bosnia-Hertsegovina ottelua, jonka Suomi voitti 2–0.

– Silloin sanoin ääneen, että jos kaikki menee hyvin, niin Suomi pelaa marraskuussa EM-kisapaikasta, mies kertoo.

Näin kävi. Kävi myös siten, että vantaalaismies odottaa pääsyä selkäleikkaukseen, eikä voi osallistua otteluun. Viime torstaina hän laittoi liput myyntiin tori.fi-sivustolle. Mies oli maksanut kesäkuussa kahdesta lipusta 87 euroa. Nyt hän laittoi hinnaksi 990 euroa kahdesta lipusta. Kaupat mies teki lipuista jo seuraavana päivänä.

– Koska en itse pääse peliin, ajattelin pilke silmäkulmassa kokeilla kuinka liput menevät kaupaksi. Hyvin menivät, hän kertoo.

Vantaalaismies kertoo seuranneensa Toria vielä lippukaupan jälkeen, ja muutamia lippuja sinne viikonlopun aikana tuli myyntiin.

– Enemmän siellä on ostoilmoituksia.

Vantaalaismies tietää, että moni miettii tuleeko huijatuksi.

– Pohdita on varsin aiheellinen. Me teimme kaupat kasvotusten.